ອຸບັດເຫດ ເຮືອບິນຂົນສົ່ງ ກອງທັບ ອິນໂດເນເຊຍ ຕົກ ຍັງຜົນໃຫ້ ຫຼາຍຄົນ ເສຍຊີວິດ
​ເຮືອບິນ​ຂົນສົ່ງ Hercules C-130 ​ໄດ້​ຕົກລົງໃສ່ ​ເຮືອນ​ສອງ​ຫຼັງ ​ແລະ​ໂຮງ​ແຮມ​ຫຼັງນຶ່ງ ປະມານຕອນທ່ຽງ ຂອງ​ອັງຄານ​ມື້ນີ້ ໃນ​ເມືອງ Medan ຂອງ​ອິນໂດ​ເນ​ເຊຍ.
ເຈົ້າໜ້າທີ່ອິນໂດເນເຊຍ ກ່າວວ່າ ມີຢ່າງນ້ອຍ 30 ຄົນ ໄດ້ເສຍ ຊີວິດ ເວລາເຮືອບິນຂົນສົ່ງທະຫານລຳນຶ່ງ ເກີດອຸບັດເຫດຕົກໃສ່ ຄຸ້ມທີ່ປະຊາຊົນອາໄສຢູ່ ໃນເກາະ Sumatra ເຮືອບິນຂົນສົ່ງ Hercules C-130 ໄດ້ຕົກລົງໃສ່ເຮືອນສອງຫຼັງ ແລະໂຮງແຮມຫຼັງນຶ່ງ ປະມານຕອນທ່ຽງຂອງອັງຄານມື້ນີ້ ໃນເມືອງ Medan ຊຶ່ງເປັນເມືອງໃຫຍ່ອັນດັບ 3 ຂອງອິນໂດເນເຊຍ ຮູບພາບຕ່າງໆ ຈາກສື່ສັງຄົມ ໄດ້ສະແດງໃຫ້ເຫັນພາບຂອງ ເຮືອບິນທີ່ກຳລັງລຸກໄໝ້ເປັນໄຟແລະໄດ້ສົ່ງຄວັນດຳກຸ້ມຂຶ້ນສູ່ ທ້ອງຟ້າຈາກຊາກຕຶກອາຄານແລະບັນດາລົດທີ່ຖືກທຳລາຍນັ້ນ ໂຄສົກທະຫານ ໄດ້ກ່າວວ່າ ມີ 12 ຄົນ ໄປກັບເຮືອບິນຈັກອາຍພົ່ນ 4 ໝາກປິ່ນ ເວລາເຮືອ ບິນລຳດັ່ງກ່າວຕົກ ບໍ່ເທົ່າໃດນາທີ ຫຼັງຈາກທີ່ໄດ້ບິນຂຶ້ນ ຈາກສະໜາມບິນທີ່ຢູ່ໃກ້ໆນັ້ນ ສື່ທ້ອງຖິ່ນ ໄດ້ລາຍງານວ່າ ເຮືອບິນລຳທີ່ກ່າວ ໄດ້ຕົກລົງຫຼັງຈາກທີ່ໄດ້ພະຍາຍາມບິນກັບຄືນ ສູ່ເດີນ ເພາະວ່າມີບັນຫາທາງເທັກນິກ ທີ່ບໍ່ຮູ້ສາເຫດຢ່າງແນ່ນອນນັ້ນ ເຮືອບິນກອງທັບອິນໂດເນເຊຍໄດ້ປະສົບອຸບັດເຫດຕົກຢ່າງຮ້າຍແຮງຫຼາຍຄັ້ງແລ້ວ ໃນຮອບສອງສາມປີທີ່ຜ່ານມານີ້ ຮວມທັງອຸບັດເຫດໃນເດືອນມິຖຸນາ 2012 ເວລາເຮືອບິນອາຍພົ່ນ ໄດ້ຕົກໃສ່ຄຸ້ມບ້ານເຮືອນຂອງປະຊາຊົນ ທີ່ຍັງຜົນໃຫ້ມີ 11 ຄົນເສຍຊີວິດນັ້ນ